Odločba Komisije z dne 05/02/2019 o razglasitvi združljivosti koncentracije s skupnim trgom (Zadeva št. COMP/M.9203 - Shanghai Xingfu Motorcycle Co., Ltd / Pierburg Pump Technology GmbH / Pierburg Huayu Pump Technology Co., Ltd) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/02/2019 o razglasitvi združljivosti koncentracije s skupnim trgom (Zadeva št. COMP/M.9219 - THE BLACKSTONE GROUP L.P. / SRETAW 2 LIMITED / BEAUPARC UTILITIES HOLDINGS LIMITED) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Političnega in varnostnega odbora (SZVP) 2019/345 z dne 22. februarja 2019 o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/1/2019)

text:
                  1.3.2019

                  SL

                  Uradni list Evropske unije

                  L 62/10

         SKLEP POLITIČNEGA IN VARNOSTNEGA ODBORA (SZVP) 2019/345
         z dne 22. februarja 2019
         o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/1/2019)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti tretjega odstavka člena 38 Pogodbe,
         ob upoštevanju Sklepa Sveta 2014/219/SZVP z dne 15. aprila 2014 o misiji Evropske unije v okviru SVOP v Maliju (EUCAP Sahel Mali) (1) ter zlasti člena 7(1) Sklepa,
         ob upoštevanju naslednjega:

                     (1)

                     Politični in varnostni odbor (PVO) je na podlagi Sklepa 2014/219/SZVP pooblaščen, da v skladu s členom 38 Pogodbe sprejme ustrezne odločitve za izvajanje političnega nadzora in strateškega vodenja misije EUCAP Sahel Mali, vključno s sklepom o imenovanju vodje misije.

                     (2)

                     PVO je 18. septembra 2017 sprejel Sklep (SZVP) 2017/1780 (2), s katerim je za vodjo misije EUCAP Sahel Mali za obdobje od 1. oktobra 2017 do 14. januarja 2018 imenoval Philippa RIA.

                     (3)

                     PVO je 9. januarja 2018 sprejel Sklep (SZVP) 2018/57 (3), s katerim je podaljšal mandat Philippa RIA kot vodje misije EUCAP Sahel Mali za obdobje od 15. januarja 2018 do 14. januarja 2019.

                     (4)

                     Svet je 17. decembra 2018 sprejel Sklep (SZVP) 2018/2008 (4) o podaljšanju mandata EUCAP Sahel Mali do 28. februarja 2019.

                     (5)

                     PVO je 18. decembra 2018 sprejel Sklep (SZVP) 2018/2063 (5), s katerim je podaljšal mandat Philippa RIA kot vodje misije EUCAP Sahel Mali za obdobje od 15. januarja 2019 do 28. februarja 2019.

                     (6)

                     Svet je 21. februarja 2019 sprejel Sklep (SZVP) 2019/312 (6) o podaljšanju mandata EUCAP Sahel Mali do 14. januarja 2021.

                     (7)

                     Visoki predstavnik Unije za zunanje zadeve in varnostno politiko je predlagal, da se mandat Philippa RIA kot vodje misije EUCAP Sahel Mali podaljša za obdobje od 1. marca 2019 do 30. septembra 2020 –

               SPREJEL NASLEDNJI SKLEP:

            Člen 1
            Mandat Philippa RIA kot vodje misije EUCAP Sahel Mali se podaljša do 30. septembra 2020.

            Člen 2
            Ta sklep začne veljati na dan sprejetja.
            Uporablja se od 1. marca 2019.

            V Bruslju, 22. februarja 2019

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 113, 16.4.2014, str. 21.

            (2)  Sklep Političnega in varnostnega odbora (SZVP) 2017/1780 z dne 18. septembra 2017 o imenovanju vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/1/2017) (UL L 253, 30.9.2017, str. 37).

            (3)  Sklep Političnega in varnostnega odbora (SZVP) 2018/57 z dne 9. januarja 2018 o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/1/2018) (UL L 10, 13.1.2018, str. 14).

            (4)  Sklep Sveta (SZVP) 2018/2008 z dne 17. decembra 2018 o spremembi in podaljšanju Sklepa 2014/219/ SZVP o misiji Evropske unije v okviru SVOP v Maliju (EUCAP Sahel Mali) (UL L 322, 18.12.2018, str. 24).

            (5)  Sklep Političnega in varnostnega odbora (SZVP) 2018/2063 z dne 18. decembra 2018 o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/2/2018) (UL L 329, 27.12.2018, str. 26).

            (6)  Sklep Sveta (SZVP) 2019/312 z dne 21. februarja 2019 o spremembi in podaljšanju Sklepa 2014/219/ SZVP o misiji Evropske unije v okviru SVOP v Maliju (EUCAP Sahel Mali) (UL L 51, 22.2.2019, str. 29).


title: Sklep Sveta (SZVP) 2019/354 z dne 4. marca 2019 o spremembi Sklepa 2014/119/SZVP o omejevalnih ukrepih proti določenim osebam, subjektom in organom zaradi razmer v Ukrajini

text:
                  5.3.2019

                  SL

                  Uradni list Evropske unije

                  L 64/7

         SKLEP SVETA (SZVP) 2019/354
         z dne 4. marca 2019
         o spremembi Sklepa 2014/119/SZVP o omejevalnih ukrepih proti določenim osebam, subjektom in organom zaradi razmer v Ukrajini
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 5. marca 2014 sprejel Sklep 2014/119/SZVP (1).

                     (2)

                     Na podlagi pregleda Sklepa 2014/119/SZVP bi bilo treba uporabo omejevalnih ukrepov proti določenim osebam, subjektom in organom podaljšati do 6. marca 2020, vnos za eno osebo bi bilo treba črtati in Prilogo dopolniti z informacijami o pravici do obrambe in pravici do učinkovitega sodnega varstva.

                     (3)

                     Sklep 2014/119/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep 2014/119/SZVP se spremeni:

                        (1)

                        v členu 5 se drugi odstavek nadomesti z naslednjim:
                        „Ta sklep se uporablja do 6. marca 2020.“;

                        (2)

                        Priloga se spremeni, kot je določeno v Prilogi k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 4. marca 2019

                  Za Svet

                  Predsednik

               A. ANTON

            (1)  Sklep Sveta 2014/119/SZVP z dne 5. marca 2014 o omejevalnih ukrepih proti določenim osebam, subjektom in organom zaradi razmer v Ukrajini (UL L 66, 6.3.2014, str. 26).

            PRILOGA
            Priloga k Sklepu 2014/119/SZVP se spremeni:

                        (1)

                        oddelek „Seznam oseb, subjektov in organov iz člena 1“ se spremeni:

                                    (a)

                                    naslov se nadomesti z naslednjim:
                                    „A.

                                             Seznam oseb, subjektov in organov iz člena 1“;

                                    (b)

                                    s seznama se črta vnos v zvezi z naslednjo osebo:

                                                5.

                                                Andrii Petrovych Kliuiev.

                        (2)

                        Doda se naslednji oddelek:
                        „B.
                              Pravica do obrambe in pravica do učinkovitega sodnega varstva

                        Pravica do obrambe in pravica do učinkovitega sodnega varstva na podlagi zakonika o kazenskem postopku Ukrajine
                        Člen 42 zakonika o kazenskem postopku Ukrajine (v nadaljnjem besedilu: zakonik o kazenskem postopku) določa, da ima vsaka oseba, ki je osumljena ali obdolžena v kazenskem postopku, pravico do obrambe in pravico do učinkovitega sodnega varstva. Ti zajemata: pravico, da je obveščena o tem, katerega kaznivega dejanja je osumljena ali obdolžena; pravico, da je izrecno in hitro obveščena o svojih pravicah na podlagi zakonika o kazenskem postopku; pravico do dostopa do zagovornika, ko zanj prvič zaprosi; pravico do podajanja predlogov za postopkovne ukrepe in pravico, da izpodbija odločitve, dejanja in opustitve preiskovalca, javnega tožilca in preiskovalnega sodnika. Člen 306 zakonika o kazenskem postopku določa, da mora pritožbe zoper odločitve, dejanja ali opustitve preiskovalca ali javnega tožilca obravnavati preiskovalni sodnik okrajnega sodišča v navzočnosti pritožnika ali njegovega zagovornika ali zakonitega zastopnika. Poleg tega člen 309 zakonika o kazenskem postopku določa odločitve preiskovalnih sodnikov, ki jih je mogoče izpodbijati s pritožbo, in da so druge odločitve v okviru pripravljalnega postopka pred sodiščem lahko predmet sodnega nadzora. Številni postopkovni preiskovalni ukrepi so mogoči samo v primeru odločbe preiskovalnega sodnika ali sodišča (na primer zaseg premoženja v skladu s členom 164 in ukrepi za pridržanje v skladu s členom 176 zakonika o kazenskem postopku).
                        Uporaba pravice do obrambe in pravice do učinkovitega sodnega varstva v zvezi z vsako od oseb s seznama
                        1.   Viktor Fedorovych Yanukovych
                        Iz podatkov v dokumentaciji Sveta je razvidno, da sta bili pravica V. F. Yanukovycha do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem številne odločitve sodišča v zvezi z zasegom premoženja in odločitev sodišča z dne 1. novembra 2018, s katero je bilo izdano dovoljenje, da se osumljenca prime ter ga povabi in privede pred sodišče, pa tudi odločitev preiskovalnega sodnika z dne 8. oktobra 2018, s katero je bila zavrnjena prošnja tožilca za posebno predsodno preiskavo v nenavzočnosti.
                        2.   Vitalli Yuriyovych Zakharchenko
                        Iz podatkov v dokumentaciji Sveta je razvidno, da sta bili pravica V. Y Zakharchenka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujeta predvsem odločitvi preiskovalnega sodnika z dne 21. maja 2018 in 23. novembra 2018, s katerima je bilo izdano dovoljenje, da se V. Y Zakharchenka pridrži, da bi se ga za udeležbo na obravnavi glede predloga za odreditev pripora privedlo pred sodišče.
                        3.   Viktor Pavlovych Pshonka
                        Iz podatkov v dokumentaciji Sveta je razvidno, da sta bili pravica V. P. Pshonke do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujeta predvsem odločitvi preiskovalnega sodnika z dne 12. marca 2018 in 13. avgusta 2018, s katerima je bilo izdano dovoljenje, da se V. P. Pshonko pridrži, da bi se ga za udeležbo na obravnavi glede predloga za odreditev pripora privedlo pred sodišče.
                        6.   Viktor Ivanovych Ratushniak
                        Iz podatkov v dokumentaciji Sveta je razvidno, da sta bili pravica V. I. Ratushniaka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujeta predvsem odločitvi preiskovalnega sodnika z dne 21. maja 2018 in 23. novembra 2018, s katerima je bilo izdano dovoljenje, da se V. I Ratushniaka pridrži, da bi se ga za udeležbo na obravnavi glede predloga za odreditev pripora privedlo pred sodišče.
                        7.   Oleksandr Viktorovych Yanukovych
                        Iz podatkov v dokumentaciji Sveta je razvidno, da sta bili pravica O. V. Yanukovycha do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazuje predvsem odločitev preiskovalnega sodnika z dne 7. februarja 2018, s katero je bila zavrnjena prošnja tožilca za posebno predsodno preiskavo v nenavzočnosti, številne odločitve sodišča v zvezi z zasegom premoženja in odločitev preiskovalnega sodnika z dne 27. junija 2018, s katero je bila preklicana resolucija tožilstva o zavrnitvi predloga obrambe za zaključek preiskave.
                        9.   Artem Viktorovych Pshonka
                        Iz podatkov v dokumentaciji Sveta je razvidno, da sta bili pravica A. V. Pshonke do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujeta predvsem odločitvi preiskovalnega sodnika z dne 12. marca 2018 in 13. avgusta 2018, s katerima je bilo izdano dovoljenje, da se V. P. Pshonko pridrži, da bi se ga za udeležbo na obravnavi glede predloga za odreditev pripora privedlo pred sodišče.
                        11.   Mykola Yanovych Azarov
                        Iz podatkov v dokumentaciji Sveta je razvidno, da sta bili pravica M. Y. Azarova do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazuje predvsem odločitev preiskovalnega sodnika z dne 8. septembra 2018, s katero je bilo izdano dovoljenje za posebno preiskavo v nenavzočnosti in odločitev preiskovalnega sodnika z dne 16. avgusta 2018, s katero je bilo izdano dovoljenje, da se M. Y. Azarova pridrži, da bi se ga za udeležbo na obravnavi glede predloga za odreditev pripora privedlo pred sodišče, pa tudi številne odločitve sodišča v zvezi z zasegom premoženja.
                        12.   Serhiy Vitalyovych Kurchenko
                        Iz podatkov v dokumentaciji Sveta je razvidno, da sta bili pravica S. V. Kurchenka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazuje predvsem odločitev preiskovalnega sodnika z dne 7. marca 2018, s katero je bilo izdano dovoljenje za posebno preiskavo v nenavzočnosti.
                        13.   Dmytro Volodymyrovych Tabachnyk
                        Iz podatkov v dokumentaciji Sveta je razvidno, da sta bili pravica D. V. Tabachnyka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazuje predvsem odločitev preiskovalnega sodnika z dne 8. maja 2018, s katero je bilo izdano dovoljenje, da se D. V. Tabachnyka pridrži, da bi se ga za udeležbo na obravnavi glede predloga za odreditev pripora privedlo pred sodišče.
                        15.   Serhiy Hennadiyovych Arbuzov
                        Iz podatkov v dokumentaciji Sveta je razvidno, da sta bili pravica S. H Arbuzova do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem številne odločitve sodišča v zvezi z zasegom premoženja in razveljavitve zasega premoženja.
                        17.   Oleksandr Viktorovych Klymenko
                        Iz podatkov v dokumentaciji Sveta je razvidno, da sta bili pravica O. V. Klymenka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazuje predvsem odločitev preiskovalnega sodnika z dne 5. oktobra 2018, s katero je bilo izdano dovoljenje za posebno preiskavo v nenavzočnosti.
                        18.   Edward Stavytskyi
                        Iz podatkov v dokumentaciji Sveta je razvidno, da sta bili pravica E. Stavytskega do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem številne odločitve sodišča v zvezi z zasegom premoženja, odločitev preiskovalnega sodnika z dne 22. novembra 2017, s katero je bilo izdano dovoljenje za posebno preiskavo v nenavzočnosti, navodila tožilca preiskovalcu z dne 2. januarja 2018, naj osumljence in njihove zagovornike obvesti o zaključku predsodne preiskave, ter dejstvo, da je bila obtožnica 8. maja 2018 posredovana okrožnemu sodišču Sviatoshynskyi v Kijevu za presojo utemeljenosti. Informacije tudi kažejo na to, da ni bilo predhodne odločitve tožilstva o tem, da ne bodo začeli kazenske preiskave, in da zato v zadevnem kazenskem postopku ni bilo kršeno načelo ne bis in idem.“


Odločba Komisije z dne 28/02/2019 o razglasitvi združljivosti koncentracije s skupnim trgom (Zadeva št. COMP/M.9247 - Mitsubishi Corporation / ELG Haniel GmbH) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 11/02/2019 o razglasitvi združljivosti koncentracije s skupnim trgom (Zadeva št. COMP/M.9094 - Amcor Limited / Bemis Company, Inc.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 04/12/2018 o razglasitvi združljivosti koncentracije s skupnim trgom (Zadeva št. COMP/M.9093 - DP World Investments B.V. / Unifeeder A/S) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 22/02/2019 o razglasitvi združljivosti koncentracije s skupnim trgom (Zadeva št. COMP/M.9273 - CVC Capital Partners SICA V-FIS S.A. / April) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/02/2019 o razglasitvi združljivosti koncentracije s skupnim trgom (Zadeva št. COMP/M.9277 - Strukturfonden HC15 AB c/o Nalka Invest AB / OneMed AB) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 08/03/2019 o razglasitvi združljivosti koncentracije s skupnim trgom (Zadeva št. COMP/M.9267 - KKR & Co. Inc. / Telepizza Group, S.A.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 01/03/2019 o razglasitvi združljivosti koncentracije s skupnim trgom (Zadeva št. COMP/M.9275 - Intermediate Capital Group plc / Grupo Konectanet, Spain / Konecta, Spain) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/03/2019 o razglasitvi združljivosti koncentracije s skupnim trgom (Zadeva št. COMP/M.9281 - American Securities / Belfor) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 01/03/2019 o razglasitvi združljivosti koncentracije s skupnim trgom (Zadeva št. COMP/M.9145 - Kongsberg Gruppen ASA / Rolls-Royce plc) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 05/03/2019 o razglasitvi združljivosti koncentracije s skupnim trgom (Zadeva št. COMP/M.9259 - Investindustrial VI L.P. / Natra) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/457 z dne 19. marca 2019 o imenovanju člana Odbora regij na predlog Kraljevine Španije

text:
                  21.3.2019

                  SL

                  Uradni list Evropske unije

                  L 79/16

         SKLEP SVETA (EU) 2019/457
         z dne 19. marca 2019
         o imenovanju člana Odbora regij na predlog Kraljevine Španije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga španske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

                     (2)

                     Zaradi konca mandata Susane DÍAZ PACHECO se je sprostilo mesto člana Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se za člana Odbora regij imenuje:

                        —

                        Juan Manuel MORENO BONILLA, Presidente de la Junta de Andalucía.

            Člen 2
            Ta sklep začne veljati na dan sprejetja.

            V Bruslju, 19. marca 2019

                  Za Svet

                  Predsednik

               G. CIAMBA

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Sveta (SZVP) 2019/535 z dne 29. marca 2019 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA)

text:
                  1.4.2019

                  SL

                  Uradni list Evropske unije

                  L 92/1

         SKLEP SVETA (SZVP) 2019/535
         z dne 29. marca 2019
         o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 18. maja 2015 sprejel Sklep (SZVP) 2015/778 (1) o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA).

                     (2)

                     Svet je 21. decembra 2018 sprejel Sklep (SZVP) 2018/2055 (2) o podaljšanju Sklepa (SZVP) 2015/778 do 31. marca 2019.

                     (3)

                     Politični in varnosti odbor se je 27. marca 2019 dogovoril, da se mandat operacije EUNAVFOR MED SOPHIA podaljša do 30. septembra 2019.

                     (4)

                     Sklep (SZVP) 2015/778 bi bilo treba ustrezno spremeniti.

                     (5)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki je ne zavezuje in se zanjo ne uporablja, ter ne sodeluje pri financiranju te operacije –

               SPREJEL NASLEDNJI SKLEP:

            Člen 1
            Sklep (SZVP) 2015/778 se spremeni:

                        (1)

                        v členu 11 se doda naslednji odstavek:

                           „6.   Referenčni finančni znesek skupnih stroškov operacije EUNAVFOR MED SOPHIA za obdobje od 1. aprila 2019 do 30. septembra 2019 je 2 761 200 EUR. Odstotek referenčnega zneska iz člena 25(1) Sklepa (SZVP) 2015/528 znaša 0 % v prevzetih obveznostih in 0 % za plačila.“;

                        (2)

                        v členu 13 se drugi odstavek nadomesti z naslednjim:
                        „Operacija EUNAVFOR MED SOPHIA se konča 30. septembra 2019.“

            Člen 2
            Ta sklep začne veljati na dan sprejetja.
            Učinkovati začne 1. aprila 2019.

            V Bruslju, 29. marca 2019

                  Za Svet

                  Predsednik

               G. CIAMBA

            (1)  Sklep Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (EUNAVFOR MED) (UL L 122, 19.5.2015, str. 31).

            (2)  Sklep Sveta (SZVP) 2018/2055 z dne 21. decembra 2018 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 327 I, 21.12.2018, str. 9).


Odločba Komisije z dne 29/03/2019 o razglasitvi združljivosti koncentracije s skupnim trgom (Zadeva št. COMP/M.9106 - Reden H2 / CDC / Berroute) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 20/03/2019 o razglasitvi združljivosti koncentracije s skupnim trgom (Zadeva št. COMP/M.9254 - MUTB / CFSGL/CBA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 25/03/2019 o razglasitvi združljivosti koncentracije s skupnim trgom (Zadeva št. COMP/M.9280 - DXC Technology Company / Luxoft Holding, Inc.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 20/03/2019 o razglasitvi združljivosti koncentracije s skupnim trgom (Zadeva št. COMP/M.9286 - SEGRO plc / Public Sector Pension Investment Board) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 15/03/2019 o razglasitvi združljivosti koncentracije s skupnim trgom (Zadeva št. COMP/M.9291 - Apollo Management, L.P. / RPC Group plc) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 15/03/2019 o razglasitvi združljivosti koncentracije s skupnim trgom (Zadeva št. COMP/M.9312 - JAB Holding Company / Coty) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/03/2019 o razglasitvi združljivosti koncentracije s skupnim trgom (Zadeva št. COMP/M.9175 - Total Holdings USA. Inc. / Chevron Denmark Inc.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/03/2019 o razglasitvi združljivosti koncentracije s skupnim trgom (Zadeva št. COMP/M.9253 - Mercuria Energy Group Limited / Aegean Marine Petroleum Network Inc.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 15/03/2019 o razglasitvi združljivosti koncentracije s skupnim trgom (Zadeva št. COMP/M.9263 - Moma Lieux / Unibail-Rodamco SE) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 15/03/2019 o razglasitvi združljivosti koncentracije s skupnim trgom (Zadeva št. COMP/M.9301 - KDDI Corporation / Mitsubishi UFJ Securities Holdings Co.,Ltd. / Kabu.com) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 30/04/2018 o razglasitvi združljivosti koncentracije s skupnim trgom (Zadeva št. COMP/M.8652 - ACCURIDE CORPORATION / MEFRO WHEELS GMBH) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 20/03/2019 o razglasitvi združljivosti koncentracije s skupnim trgom (Zadeva št. COMP/M.9285 - Segro plc / Public Secor Pension Investment Board / Oignies Site) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/03/2019 o razglasitvi združljivosti koncentracije s skupnim trgom (Zadeva št. COMP/M.9190 - Bouygues Bâtiment International / Mirova / ZAIC-A-Limited) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 18/03/2019 o razglasitvi združljivosti koncentracije s skupnim trgom (Zadeva št. COMP/M.9302 - Carlyle U.S. Equity Opportunity Fund II, L.P. / TA Associates L.P. / Weiman) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Enotnega odbora za reševanje (EU) 2019/571 z dne 28. marca 2019 o razrešnici glede izvrševanja proračuna in zaključnem računu Enotnega odbora za reševanje za proračunsko leto 2017 (SRB/PS/2019/02)

text:
               10.4.2019

               SL

               Uradni list Evropske unije

               L 99/46

      SKLEP ENOTNEGA ODBORA ZA REŠEVANJE (EU) 2019/571
      z dne 28. marca 2019
      o razrešnici glede izvrševanja proračuna in zaključnem računu Enotnega odbora za reševanje za proračunsko leto 2017 (SRB/PS/2019/02)
      ENOTNI ODBOR ZA REŠEVANJE JE NA PLENARNI SEJI –

                  —

                  ob upoštevanju člena 50(1)(b) in člena 63(8) Uredbe (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (1) („uredba o enotnem mehanizmu za reševanje“),

                  —

                  ob upoštevanju členov 103, 104 in 105 finančne uredbe Enotnega odbora za reševanje,

                  —

                  ob upoštevanju končnih letnih računovodskih izkazov Enotnega odbora za reševanje za proračunsko leto 2017, kot so bili odobreni na seji odbora dne 21. in 22. junija 2018,

                  —

                  ob upoštevanju letnega poročila o dejavnostih Enotnega odbora za reševanje za proračunsko leto 2017, kot je bilo sprejeto na seji odbora dne 21. in 22. junija 2018,

                  —

                  ob upoštevanju letnega poročila Računskega sodišča, ki vsebuje izjavo o zanesljivosti računovodskih izkazov ter zakonitosti in pravilnosti z njimi povezanih transakcij, ter dobrem finančnem poslovodenju za proračunsko leto 2017, skupaj z odgovori Enotnega odbora za reševanje,

                  —

                  ob upoštevanju posebnega poročila Računskega sodišča št. 23/2017 z naslovom Enotni odbor za reševanje: izvajanje zahtevne naloge vzpostavitve bančne unije se je začelo, vendar je pot do cilja še dolga,

                  —

                  ob upoštevanju poročila Računskega sodišča v skladu s členom 92(4) Uredbe (EU) št. 806/2014 o morebitnih pogojnih obveznostih (Enotnega odbora za reševanje, Sveta, Komisije ali drugih), nastalih zaradi opravljanja nalog Enotnega odbora za reševanje, Sveta in Komisije v okviru te uredbe, za proračunsko leto 2017, skupaj z odgovori Enotnega odbora za reševanje, Sveta in Komisije –

            SKLENIL, DA:

         1.

            podeli razrešnico predsedniku Enotnega odbora za reševanje v zvezi z izvrševanjem proračuna odbora za proračunsko leto 2017;

         2.

            odobri zaključni račun Enotnega odbora za reševanje za proračunsko leto 2017;

         3.

            navede svoje pripombe v predlogu spodaj;

         4.

            predsednika Enotnega odbora za reševanje pozove, naj o tem sklepu obvesti Svet, Komisijo in Računsko sodišče ter poskrbi za objavo tega sklepa v Uradnem listu Evropske unije (serija L) in na spletišču Enotnega odbora za reševanje.

         V Madridu, 28. marca 2019

               Za Enotni odbor za reševanje

            Klaus KUMPFMÜLLER

               Član plenarnega zasedanja

         (1)  UL L 225, 30.7.2014, str. 1.


Odločba Komisije z dne 14/11/2018 o razglasitvi združljivosti koncentracije s skupnim trgom (Zadeva št. COMP/M.8915 - DS Smith plc / Papeles y Cartones de Europa, S.A.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 10/04/2019 o razglasitvi združljivosti koncentracije s skupnim trgom (Zadeva št. COMP/M.9318 - Financière Colisée S.A.S. / Armonea Group NV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 24/04/2019 o razglasitvi združljivosti koncentracije s skupnim trgom (Zadeva št. COMP/M.9347 - OEP Capital Advisors L.P. / Powertrain Services UK Ltd) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 26/04/2019 o razglasitvi združljivosti koncentracije s skupnim trgom (Zadeva št. COMP/M.9344 - Swiss Life Holding AG / Montagu Private Equity LLP / Pondus GmbH & Co. KG) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 26/04/2019 o razglasitvi združljivosti koncentracije s skupnim trgom (Zadeva št. COMP/M.9271 - 3i Group pic / TIIC 2 (SCA) SICAR / Aberdeen Infrastructure (No. 2) / DirectRoute (Fermoy) Holdings Limited) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/837 z dne 14. maja 2019 o sklenitvi, v imenu Unije, Dogovora med Evropsko unijo na eni strani ter Kraljevino Norveško, Republiko Islandijo, Švicarsko konfederacijo in Kneževino Lihtenštajn na drugi strani o sodelovanju navedenih držav pri Evropski agenciji za operativno upravljanje obsežnih informacijskih sistemov s področja svobode, varnosti in pravice

text:
                  24.5.2019

                  SL

                  Uradni list Evropske unije

                  L 138/9

         SKLEP SVETA (EU) 2019/837
         z dne 14. maja 2019
         o sklenitvi, v imenu Unije, Dogovora med Evropsko unijo na eni strani ter Kraljevino Norveško, Republiko Islandijo, Švicarsko konfederacijo in Kneževino Lihtenštajn na drugi strani o sodelovanju navedenih držav pri Evropski agenciji za operativno upravljanje obsežnih informacijskih sistemov s področja svobode, varnosti in pravice
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 74, točk (a) in (b) člena 77(2), točke (e) člena 78(2), točke (c) člena 79(2), točke (d) člena 82(1), člena 85(1), točke (a) člena 87(2) in člena 88(2) v povezavi s točko (a)(v) člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Z Uredbo (EU) št. 1077/2011 Evropskega parlamenta in Sveta (2) je bila ustanovljena Evropska agencija za operativno upravljanje obsežnih informacijskih sistemov s področja svobode, varnosti in pravice (v nadaljnjem besedilu: Agencija).

                     (2)

                     V Uredbi (EU) št. 1077/2011 je bilo določeno, da je v skladu z ustreznimi določbami posameznih pridružitvenih sporazumov treba sprejeti ureditve, v katerih bodo med drugim določeni narava, obseg in podrobna pravila za sodelovanje držav, ki so se pridružile izvajanju, uporabi in razvoju schengenskega pravnega reda ter ukrepov, povezanih z Eurodac, pri delu Agencije, vključno z določbami o finančnih prispevkih, osebju in glasovalnih pravicah.

                     (3)

                     Komisija je v imenu Unije s pogajanji dosegla Dogovor med Evropsko unijo na eni strani ter Kraljevino Norveško, Republiko Islandijo, Švicarsko konfederacijo in Kneževino Lihtenštajn na drugi strani o sodelovanju navedenih držav pri Evropski agenciji za operativno upravljanje obsežnih informacijskih sistemov s področja svobode, varnosti in pravice (v nadaljnjem besedilu: Dogovor). V skladu s Sklepom Sveta (EU) 2018/1549 (3) je bil Dogovor podpisan 8. novembra 2018 s pridržkom njegove sklenitve.

                     (4)

                     Uredba (EU) 2018/1726 Evropskega parlamenta in Sveta (4) je bila sprejeta 14. novembra 2018. Z Uredbo (EU) 2018/1726 je bila razveljavljena Uredba (EU) št. 1077/2011. Kot je določeno v Uredbi (EU) 2018/1726, Agencija Evropske unije za operativno upravljanje obsežnih informacijskih sistemov s področja svobode, varnosti in pravice, kot je ustanovljena z navedeno uredbo, nadomesti in nasledi Agencijo, kot je bila ustanovljena z Uredbo (EU) št. 1077/2011. V skladu z Uredbo (EU) 2018/1726 se sklicevanja na razveljavljeno Uredbo (EU) št. 1077/2011 štejejo za sklicevanja na Uredbo (EU) 2018/1726 in se berejo v skladu s korelacijsko tabelo iz Priloge k navedeni Uredbi.

                     (5)

                     Kot je določeno v uvodni izjavi 52 Uredbe (EU) 2018/1726, Združeno kraljestvo sodeluje pri navedeni uredbi, ki je zanj zavezujoča. Irska je zaprosila za sodelovanje pri Uredbi (EU) 2018/1726 v skladu s Protokolom št. 19 o schengenskem pravnem redu, vključenem v okvir Evropske unije, ki je priložen Pogodbi o Evropski uniji (PEU) in Pogodbi o delovanju Evropske unije (PDEU) in podala uradno obvestilo, da želi sprejeti Uredbo (EU) 2018/1726 v skladu s členom 4 Protokola št. 21 o stališču Združenega kraljestva in Irske glede območja svobode, varnosti in pravice, ki je priložen PEU in PDEU. Za izvajanje člena 42 Uredbe (EU) 2018/1726 bi torej morala Združeno kraljestvo in Irska sodelovati pri tem sklepu. Združeno kraljestvo in Irska zato sodelujeta pri tem sklepu.

                     (6)

                     Kot je določeno v uvodni izjavi 51 Uredbe (EU) 2018/1726, Danska ne sodeluje pri navedeni uredbi, ki zanjo ni zavezujoča. Danska zato ne sodeluje pri tem sklepu. Ker ta sklep, kolikor zadeva schengenski informacijski sistem (SIS II), vzpostavljen z Uredbo (ES) št. 1987/2006 Evropskega parlamenta in Sveta (5) in Sklepom Sveta 2007/533/PNZ (6), vizumski informacijski sistem (VIS), vzpostavljen s Sklepom Sveta 2004/512/ES (7), sistem vstopa/izstopa (SVI), vzpostavljen z Uredbo (EU) 2017/2226 Evropskega parlamenta in Sveta (8), ter Evropski sistem za potovalne informacije in odobritve (ETIAS), vzpostavljen z Uredbo (EU) 2018/1240 Evropskega parlamenta in Sveta (9), nadgrajuje schengenski pravni red, se Danska v skladu s členom 4 Protokola št. 22 o stališču Danske, ki je priložen PEU in PDEU, v šestih mesecih od dne, ko Svet sprejme ta sklep odloči, ali ga bo prenesla v svoje nacionalno pravo.
                     Danska bi morala v skladu s členom 3 Sporazuma med Evropsko skupnostjo in Kraljevino Dansko o merilih in mehanizmih za določitev države, odgovorne za obravnavanje prošnje za azil, vložene na Danskem ali v kateri koli drugi državi članici Evropske unije, in o Eurodacu za primerjavo prstnih odtisov zaradi učinkovite uporabe Dublinske konvencije (10) uradno obvestiti Komisijo, ali bo izvajala določbe tega sklepa, kolikor se ta nanaša na Eurodac in DubliNet.

                     (7)

                     Dogovor bi bilo treba odobriti –

               SPREJEL NASLEDNJI SKLEP:

            Člen 1
            Dogovor med Evropsko unijo na eni strani ter Kraljevino Norveško, Republiko Islandijo, Švicarsko konfederacijo in Kneževino Lihtenštajn na drugi strani o sodelovanju navedenih držav pri Evropski agenciji za operativno upravljanje obsežnih informacijskih sistemov s področja svobode, varnosti in pravice se odobri v imenu Unije (11).
            Besedilo Dogovora je priloženo temu sklepu.

            Člen 2
            Ta sklep začne veljati na dan sprejetja.

            V Bruslju, 14. maja 2019

                  Za Svet

                  Predsednik

               P. DAEA

            (1)  Odobritev z dne 13. marca 2019 (še ni objavljena v Uradnem listu).

            (2)  Uredba (EU) št. 1077/2011 Evropskega parlamenta in Sveta z dne 25. oktobra 2011 o ustanovitvi Evropske agencije za operativno upravljanje obsežnih informacijskih sistemov s področja svobode, varnosti in pravice (UL L 286, 1.11.2011, str. 1).

            (3)  Sklep Sveta (EU) 2018/1549 z dne 11. oktobra 2018 o podpisu, v imenu Unije, Dogovora med Evropsko unijo na eni strani in Kraljevino Norveško, Republiko Islandijo, Švicarsko konfederacijo in Kneževino Lihtenštajn na drugi strani o sodelovanju navedenih držav pri Evropski agenciji za operativno upravljanje obsežnih informacijskih sistemov s področja svobode, varnosti in pravice (UL L 260, 17.10.2018, str. 1).

            (4)  Uredba (EU) 2018/1726 Evropskega parlamenta in Sveta z dne 14. novembra 2018 o Agenciji Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA), o spremembi Uredbe (ES) št. 1987/2006 in Sklepa Sveta 2007/533/PNZ ter o razveljavitvi Uredbe (EU) št. 1077/2011 (UL L 295, 21.11.2018, str. 99).

            (5)  Uredba (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) (UL L 381, 28.12.2006, str. 4).

            (6)  Sklep Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II) (UL L 205, 7.8.2007, str. 63).

            (7)  Odločba Sveta 2004/512/ES z dne 8. junija 2004 o vzpostavitvi vizumskega informacijskega sistema (VIS) (UL L 213, 15.6.2004, str. 5).

            (8)  Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 (UL L 327, 9.12.2017, str. 20).

            (9)  Uredba (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226 (UL L 236, 19.9.2018, str. 1).

            (10)  UL L 66, 8.3.2006, str. 38.

            (11)  Generalni sekretariat Sveta bo v Uradnem listu Evropske unije objavil datum začetka veljavnosti Dogovora.


title: Sklep Komisije (EU) 2019/1134 z dne 1. julija 2019 o spremembi Odločbe 2009/300/ES in Sklepa (EU) 2015/2099 glede obdobja veljavnosti okoljskih meril za podelitev znaka EU za okolje za nekatere proizvode ter z njimi povezanih zahtev za ocenjevanje in preverjanje (notificirano pod dokumentarno številko C(2019) 4626) (Besedilo velja za EGP.)

text:
                  3.7.2019

                  SL

                  Uradni list Evropske unije

                  L 179/25

         SKLEP KOMISIJE (EU) 2019/1134
         z dne 1. julija 2019
         o spremembi Odločbe 2009/300/ES in Sklepa (EU) 2015/2099 glede obdobja veljavnosti okoljskih meril za podelitev znaka EU za okolje za nekatere proizvode ter z njimi povezanih zahtev za ocenjevanje in preverjanje

               (notificirano pod dokumentarno številko C(2019) 4626)

         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) ter zlasti člena 8(2) Uredbe,
         po posvetovanju z Odborom Evropske unije za znak za okolje,
         ob upoštevanju naslednjega:

                     (1)

                     Veljavnost okoljskih meril za podelitev znaka EU za okolje televizijskim sprejemnikom ter z njimi povezanih zahtev za ocenjevanje in preverjanje iz Odločbe Komisije 2009/300/ES (2) poteče 31. decembra 2019.

                     (2)

                     Veljavnost okoljskih meril za podelitev znaka EU za okolje za rastne substrate, sredstva za izboljšanje tal in mulč ter z njimi povezanih zahtev za ocenjevanje in preverjanje iz Sklepa Komisije (EU) 2015/2099 (3) poteče 18. novembra 2019.

                     (3)

                     Merila za podelitev znaka EU za okolje za televizijske sprejemnike iz Odločbe 2009/300/ES se v zvezi s prihranki energije nanašajo na zahteve za energijsko označevanje in okoljsko primerno zasnovo televizijskih sprejemnikov iz Uredbe Komisije (ES) št. 642/2009 (4) in Delegirane uredbe Komisije (EU) št. 1062/2010 (5), ki se trenutno pregledujeta zaradi tehnološkega napredka.

                     (4)

                     V skladu s sklepi preverjanja ustreznosti znaka EU za okolje (REFIT) z dne 30. junija 2017 (6) je Komisija skupaj z Odborom Evropske unije za znak za okolje ocenila ustreznost posameznih skupin proizvodov, preden je predlagala njihovo podaljšanje, pri čemer je predlagala rešitve za izboljšanje sinergij med skupinami proizvodov, da bi se povečala uporaba znaka EU za okolje, ter zagotovila, da se med postopkom pregleda ustrezna pozornost nameni skladnosti med zadevnimi politikami EU, zakonodajo in znanstvenimi dokazi. Opravljena so bila tudi dodatna posvetovanja z javnimi zainteresiranimi stranmi.

                     (5)

                     Glede Sklepa (EU) 2015/2099 je ta ocena potrdila ustreznost in primernost sedanjih okoljskih meril ter z njimi povezanih zahtev za ocenjevanje in preverjanje.

                     (6)

                     Glede Odločbe 2009/300/ES bi morala ta ocena dodatno preučiti ustreznost in primernost meril, dokler niso sprejete predlagane nove zahteve za energijsko označevanje in okoljsko primerno zasnovo televizijskih sprejemnikov, vključno s predlogi za dodatne zahteve v podporo direktivi o odpadni električni in elektronski opremi ter širšim ciljem krožnega gospodarstva.

                     (7)

                     Da bi se v teh okoliščinah zagotovilo dovolj časa za dokončanje ocene in morebitno revizijo ali prekinitev sedanjih okoljskih meril za televizijske sprejemnike, bi bilo treba obdobje veljavnosti obstoječih meril za televizijske sprejemnike ter z njimi povezanih zahtev za ocenjevanje in preverjanje podaljšati do 31. decembra 2020.

                     (8)

                     Da se zagotovi stabilnost trga, poveča uporaba znaka EU za okolje in omogoči, da sedanji imetniki dovoljenj ohranijo koristi znaka EU za okolje za svoje proizvode, bi bilo treba obdobje veljavnosti sedanjih meril za rastne substrate, sredstva za izboljšanje tal in mulč ter z njimi povezanih zahtev za ocenjevanje in preverjanje podaljšati do 30. junija 2022.

                     (9)

                     Zato je primerno podaljšati obdobje veljavnosti okoljskih meril za skupini proizvodov „televizijski sprejemniki“ in „rastni substrati, sredstva za izboljšanje tal in mulč“ ter z njimi povezanih zahtev za ocenjevanje in preverjanje.

                     (10)

                     Odločbo 2009/300/ES in Sklep (EU) 2015/2099 bi bilo treba ustrezno spremeniti.

                     (11)

                     Ukrepi iz tega sklepa so v skladu z mnenjem odbora, ustanovljenega v skladu s členom 16 Uredbe (ES) št. 66/2010 –

               SPREJELA NASLEDNJI SKLEP:

            Člen 1
            Člen 3 Odločbe 2009/300/ES se nadomesti z naslednjim:

                  „Člen 3
                  Okoljska merila za skupino proizvodov ‚televizijski sprejemniki‘ ter s tem povezane zahteve za ocenjevanje in preverjanje veljajo do 31. decembra 2020.“

            Člen 2
            Člen 4 Sklepa (EU) 2015/2099 se nadomesti z naslednjim:

                  „Člen 4
                  Okoljska merila za skupino proizvodov ‚rastni substrati, sredstva za izboljšanje tal in mulč‘ ter z njimi povezane zahteve za ocenjevanje in preverjanje veljajo do 30. junija 2022.“

            Člen 3
            Ta sklep je naslovljen na države članice.

            V Bruslju, 1. julija 2019

                  Za Komisijo

               Karmenu VELLA

                  Član Komisije

            (1)  UL L 27, 30.1.2010, str. 1.

            (2)  Odločba Komisije 2009/300/ES z dne 12. marca 2009 o določitvi spremenjenih okoljskih meril za podeljevanje znaka za okolje Skupnosti televizijskim sprejemnikom (UL L 82, 28.3.2009, str. 3).

            (3)  Sklep Komisije (EU) 2015/2099 z dne 18. novembra 2015 o določitvi okoljskih meril za podelitev znaka EU za okolje za rastne substrate, sredstva za izboljšanje tal in mulč (UL L 303, 20.11.2015, str. 75).

            (4)  Uredba Komisije (ES) št. 642/2009 z dne 22. julija 2009 o izvajanju Direktive Evropskega parlamenta in Sveta 2005/32/ES glede zahtev za okoljsko primerno zasnovo televizorjev (UL L 191, 23.7.2009, str. 42).

            (5)  Delegirana uredba Komisije (EU) št. 1062/2010 z dne 28. septembra 2010 o dopolnitvi Direktive 2010/30/EU Evropskega parlamenta in Sveta glede zahtev za energijsko označevanje televizijskih sprejemnikov (UL L 314, 30.11.2010, str. 64).

            (6)  Poročilo Komisije Evropskemu parlamentu in Svetu o pregledu izvajanja Uredbe (ES) št. 1221/2009 Evropskega parlamenta in Sveta z dne 25. novembra 2009 o prostovoljnem sodelovanju organizacij v Sistemu Skupnosti za okoljsko ravnanje in presojo (EMAS) ter Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje.


Odločba Komisije z dne 19/06/2019 o razglasitvi združljivosti koncentracije s skupnim trgom (Zadeva št. COMP/M.9338 - Samsung SRA Asset Management Co., Ltd / New Primonial Holding SAS / Building Lumière) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/1187 z dne 6. junija 2019 o podpisu, v imenu Evropske unije, in začasni uporabi nekaterih določb Sporazuma med Evropsko unijo in Švicarsko konfederacijo o uporabi nekaterih določb Sklepa Sveta 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, Sklepa Sveta 2008/616/PNZ o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, in Priloge k Sklepu 2008/616/PNZ ter Okvirnega sklepa Sveta 2009/905/PNZ o akreditaciji izvajalcev forenzičnih dejavnosti, ki opravljajo laboratorijske dejavnosti

text:
                  12.7.2019

                  SL

                  Uradni list Evropske unije

                  L 187/1

         SKLEP SVETA (EU) 2019/1187
         z dne 6. junija 2019
         o podpisu, v imenu Evropske unije, in začasni uporabi nekaterih določb Sporazuma med Evropsko unijo in Švicarsko konfederacijo o uporabi nekaterih določb Sklepa Sveta 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, Sklepa Sveta 2008/616/PNZ o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, in Priloge k Sklepu 2008/616/PNZ ter Okvirnega sklepa Sveta 2009/905/PNZ o akreditaciji izvajalcev forenzičnih dejavnosti, ki opravljajo laboratorijske dejavnosti
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti točke (d) drugega pododstavka člena 82(1) in točke (a) člena 87(2) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 10. junija 2016 pooblastil Komisijo, da začne pogajanja o sklenitvi Sporazuma med Evropsko unijo in Švicarsko konfederacijo o uporabi nekaterih določb Sklepa Sveta 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, Sklepa Sveta 2008/616/PNZ o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, in Priloge k Sklepu 2008/616/PNZ ter Okvirnega sklepa Sveta 2009/905/PNZ o akreditaciji izvajalcev forenzičnih dejavnosti, ki opravljajo laboratorijske dejavnosti (v nadaljnjem besedilu: Sporazum).

                     (2)

                     Pogajanja so se uspešno zaključila s parafiranjem Sporazuma 24. maja 2018.

                     (3)

                     Izboljšanja izmenjave informacij na področju kazenskega pregona za ohranjanje varnosti v Uniji zaradi narave mednarodnega kriminala, ki ni omejen na meje Unije, države članice ne morejo zadovoljivo doseči same. Možnost, da imajo vse države članice in Švicarska konfederacija vzajemni dostop do nacionalnih zbirk podatkov o preiskavah DNK, sistemov daktiloskopske identifikacije in podatkov iz registrov vozil, je bistvenega pomena za spodbujanje čezmejnega sodelovanja na področju kazenskega pregona.

                     (4)

                     Sklep Sveta 2008/615/PNZ (1), Sklep Sveta 2008/616/PNZ (2) in Priloga k Sklepu 2008/616/PNZ ter Okvirni sklep Sveta 2009/905/PNZ (3) so za Irsko zavezujoči, zato Irska sodeluje pri sprejetju in uporabi tega sklepa.

                     (5)

                     Sklep 2008/615/PNZ, Sklep 2008/616/PNZ in Priloga k Sklepu 2008/616/PNZ ter Okvirni sklep 2009/905/PNZ so za Združeno kraljestvo zavezujoči, zato Združeno kraljestvo sodeluje pri sprejetju in uporabi tega sklepa.

                     (6)

                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (7)

                     Sporazum bi bilo treba podpisati, izjavo, priloženo Sporazumu, pa odobriti. Do zaključka postopkov, potrebnih za začetek njegove veljavnosti, bi bilo treba nekatere določbe Sporazuma uporabljati začasno –

               SPREJEL NASLEDNJI SKLEP:

            Člen 1
            Podpis, v imenu Unije, Sporazuma med Evropsko unijo in Švicarsko konfederacijo o uporabi nekaterih določb Sklepa Sveta 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, Sklepa Sveta 2008/616/PNZ o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu, in Priloge k Sklepu 2008/616/PNZ ter Okvirnega sklepa Sveta 2009/905/PNZ o akreditaciji izvajalcev forenzičnih dejavnosti, ki opravljajo laboratorijske dejavnosti, se odobri s pridržkom sklenitve navedenega sporazuma.
            Besedilo Sporazuma je priloženo temu sklepu.

            Člen 2
            Izjava, priložena Sporazumu, se odobri v imenu Unije.

            Člen 3
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.

            Člen 4
            Člen 5(1) in (2) Sporazuma se v skladu s členom 8(3) Sporazuma začasno uporablja od podpisa Sporazuma (4) do zaključka postopkov, potrebnih za začetek njegove veljavnosti.

            Člen 5
            Ta sklep začne veljati na dan sprejetja.

            V Luxembourgu, 6. junija 2019

                  Za Svet

                  Predsednica

               A. BIRCHALL

            (1)  Sklep Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 1).

            (2)  Sklep Sveta 2008/616/PNZ z dne 23. junija 2008 o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 12).

            (3)  Okvirni sklep Sveta 2009/905/PNZ z dne 30. novembra 2009 o akreditaciji izvajalcev forenzičnih dejavnosti, ki opravljajo laboratorijske dejavnosti (UL L 322, 9.12.2009, str. 14).

            (4)  Generalni sekretariat Sveta bo v Uradnem listu Evropske unije objavil datum podpisa Sporazuma.


title: Sklep predsedstva Evropskega parlamenta z dne 1. julija 2019 o spremembi Izvedbenih ukrepov v zvezi s Statutom poslancev Evropskega parlamenta

text:
                  12.7.2019

                  SL

                  Uradni list Evropske unije

                  C 235/3

         SKLEP PREDSEDSTVA EVROPSKEGA PARLAMENTA
         z dne 1. julija 2019
         o spremembi Izvedbenih ukrepov v zvezi s Statutom poslancev Evropskega parlamenta
         (2019/C 235/03)
         PREDSEDSTVO EVROPSKEGA PARLAMENTA JE –
         ob upoštevanju Pogodbe o delovanju Evropske unije, zlasti člena 223(2),
         ob upoštevanju Statuta poslancev Evropskega parlamenta (1),
         ob upoštevanju člena 25 Poslovnika Evropskega parlamenta,
         ob upoštevanju naslednjega:

                     (1)

                     Predsedstvo je na seji 10. decembra 2018 sprejelo nov pravilnik za praktikante poslancev (2), s katerimi je uvedlo možnost, da praktikantu prakso ponudi skupina poslancev, in naložilo, da plačilni zastopnik upravlja tudi s pogodbami o praksi s praktikanti, ki se nahajajo v državi članici izvolitve. Ta pravila bodo začela veljati 2. julija 2019.

                     (2)

                     Kvestorji so maja 2019 odobrili nov elektronski sistem, ki omogoča samodejno plačilo stroškov potovanja poslancev z letalom (3) za poslance, kar bo racionaliziralo, izboljšalo in pospešilo upravljanje zahtevkov poslancev.

                     (3)

                     Temu ustrezno je treba prilagoditi Izvedbene ukrepe v zvezi s Statutom poslancev Evropskega parlamenta (4) (v nadaljnjem besedilu: izvedbeni ukrepi) –

               SPREJELO NASLEDNJI SKLEP:

            Člen 1
            Izvedbeni ukrepi se spremenijo:

                        (1)

                        člen 13 se spremeni:

                                    (a)

                                    v odstavku 1 se točka (a) nadomesti z naslednjim:

                                                „(a)

                                                za potovanje z letalom: poimensko letalsko vozovnico in vse vstopne kupone ali elektronsko dokazilo o uporabi teh vozovnic;“;

                                    (b)

                                    odstavek 4 se nadomesti z naslednjim:

                                       „4.   Poslanci, ki vozovnice kupijo v potovalni agenciji Evropskega parlamenta, lahko na lastno odgovornost in ob podpisu prejemka zahtevajo, da pristojna služba stroške povrne neposredno potovalni agenciji. V teh primerih lahko pristojna služba dokazila iz odstavka 1 pridobi iz sistema rezervacij potovalne agencije.“;

                        (2)

                        v členu 34(2) se prvi pododstavek nadomesti z naslednjim:

                           „2.   Več poslancev se lahko s pisnim dogovorom poveže v skupino, ki skupaj zaposli ali koristi storitve enega ali več pomočnikov, kakor je navedeno v odstavku 1, ali enega ali več praktikantov. V tem primeru omenjeni poslanci med seboj določijo enega ali več poslancev, ki bodo pooblaščeni, da v imenu skupine podpišejo pogodbo ali vložijo zahtevo za zaposlitev.“;

                        (3)

                        v členu 35(1) se odstavek 1 nadomesti z naslednjim:

                           „1.   S pogodbami o zaposlitvi in o opravljanju storitev ter morebitnimi pogodbami o praksi za praktikante, ki se nahajajo v državi članici izvolitve, ki jih sklene poslanec ali skupina poslancev, upravlja plačilni zastopnik s sedežem v eni od držav članic.“;

                        (4)

                        člen 36 se spremeni:

                                    (a)

                                    odstavek 5 se nadomesti z naslednjim:

                                       „5.   Če to zahteva poslanec, Parlament izjemoma v njegovem imenu nakaže neto plačo neposredno pomočnikom, s katerimi je poslanec sklenil pogodbo o zaposlitvi. Plačilni zastopnik nemudoma posreduje pristojni službi podatke o višini socialnih prispevkov in davkov in pripravi plačilne liste.“;

                                    (b)

                                    odstavek 5a se črta.

            Člen 2
            Ta sklep začne veljati dan po objavi v Uradnem listu Evropske unije.

            (1)  Sklep Evropskega parlamenta 2005/684/ES, Euratom z dne 28. septembra 2005 o sprejetju statuta poslancev Evropskega parlamenta (UL L 262, 7.10.2005, str. 1).

            (2)  Sklep predsedstva Evropskega parlamenta z dne 10. decembra 2018 o pravilniku za praktikante poslancev.

            (3)  Obvestilo kvestorjev 19/2019 z dne 13. maja 2019.

            (4)  Sklep predsedstva Evropskega parlamenta z dne 19. maja in 9. julija 2008 o izvedbenih ukrepih v zvezi s Statutom poslancev Evropskega parlamenta (UL C 159, 13.7.2009, str. 1).


title: Sklep Evropske centralne banke (EU) 2019/1349 z dne 26. julija 2019 o postopku in pogojih za izvajanje nekaterih pooblastil pristojnih organov v zvezi s pregledom sistemsko pomembnih plačilnih sistemov (ECB/2019/25)

text:
                  16.8.2019

                  SL

                  Uradni list Evropske unije

                  L 214/16

         SKLEP EVROPSKE CENTRALNE BANKE (EU) 2019/1349
         z dne 26. julija 2019
         o postopku in pogojih za izvajanje nekaterih pooblastil pristojnih organov v zvezi s pregledom sistemsko pomembnih plačilnih sistemov (ECB/2019/25)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije in zlasti člena 127(2) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti člena 3.1, člena 22 in prve alinee člena 34.1 Statuta,
         ob upoštevanju Uredbe Evropske centralne banke (EU) št. 795/2014 z dne 3. julija 2014 o pregledniških zahtevah za sistemsko pomembne plačilne sisteme (ECB/2014/28) (1) in zlasti člena 21(2) Uredbe,
         ob upoštevanju naslednjega:

                     (1)

                     Četrta alinea člena 127(2) Pogodbe in četrta alinea člena 3.1 Statuta Evropskega sistema centralnih bank in Evropske centralne banke pooblaščata Eurosistem, da podpira nemoteno delovanje plačilnih sistemov.

                     (2)

                     Eurosistem podpira nemoteno delovanje plačilnih sistemov med drugim z opravljanjem pregleda.

                     (3)

                     Aprila 2012 sta Odbor za plačilne in poravnalne sisteme (CPSS) Banke za mednarodne poravnave in tehnični odbor Mednarodnega združenja nadzornikov trga vrednostnih papirjev (IOSCO) skupaj objavila načela za infrastrukture finančnih trgov (v nadaljnjem besedilu: načela CPSS-IOSCO) (2). Odbor za plačila in tržne infrastrukture, ki je naslednik CPSS, in IOSCO sta naknadno skupaj objavila smernice v zvezi s temi načeli.

                     (4)

                     V skladu z načeli CPSS-IOSCO bi moral biti sistemsko pomemben plačilni sistem (SPPS) zaradi možnosti, da sproži sistemska tveganja, če ni dovolj zaščiten pred tveganji, ki jim je izpostavljen, predmet učinkovitega pregleda po jasno določenih in javno razkritih merilih. Načela CPSS-IOSCO določajo tudi posebna pregledniška pričakovanja za ponudnike ključnih storitev, od katerih je odvisno neprekinjeno in ustrezno delovanje tržne infrastrukture. Poleg tega načela CPSS-IOSCO navajajo, da morajo imeti pristojni organi zadostna pooblastila in vire za izpolnjevanje svojih nalog, vključno s pooblastilom za izvedbo korektivnih ukrepov.

                     (5)

                     Evropska centralna banka (ECB) je načela CPSS-IOSCO in naknadne smernice, kolikor se nanašajo na SPPS, izvedla z Uredbo (EU) št. 795/2014 (ECB/2014/28).

                     (6)

                     Zaradi zagotavljanja najvišjih standardov za pregled je Svet ECB v skladu s členom 24 Uredbe (EU) št. 795/2014 (ECB/2014/28) pregledal navedeno uredbo, da bi ocenil, ali jo je treba spremeniti, in nato sprejel Uredbo Evropske centralne banke (EU) 2017/2094 (ECB/2017/32) (3), ki je pooblastila pristojnega organa za pridobivanje informacij in dokumentov od upravljavca SPPS iz člena 21 Uredbe (EU) št. 795/2014 (ECB/2014/28) dopolnila z dodatnimi orodji.

                     (7)

                     Skladno s tem člen 21(1) Uredbe (EU) št. 795/2014 (ECB/2014/28) pooblašča pristojni organ, da od upravljavca SPPS pridobi informacije in dokumente, da od upravljavca SPPS zahteva imenovanje neodvisnega strokovnjaka, ki opravi preiskavo ali neodvisen pregled delovanja SPPS, ter da opravlja inšpekcijske preglede na kraju samem ali prenese pooblastilo za opravljanje takih pregledov.

                     (8)

                     Poleg tega člen 21(2) Uredbe (EU) št. 795/2014 (ECB/2014/28) določa, da ECB sprejme sklep o postopku in pogojih za izvajanje pooblastil iz člena 21(1).

                     (9)

                     Zaradi zagotavljanja spoštovanja pravic tretjih oseb bi moral pristojni organ pooblastila iz člena 21 Uredbe (EU) št. 795/2014 (ECB/2014/28) izvajati v skladu s splošnimi načeli sorazmernosti, enake obravnave, učinkovitosti, smotrnosti, preglednosti in ustrezne postopkovne obravnave ter ob upoštevanju teh načel. Poleg tega bi moral sklep za izvajanje pooblastil za pregled, določenih v členu 21 Uredbe (EU) št. 795/2014 (ECB/2014/28), zaradi zagotavljanja skladnosti s temi načeli vsebovati najmanj minimalno vnaprej opredeljeno vsebino, o njem pa bi bilo treba pred začetkom izvajanja katerega koli pooblastila za pregled uradno obvestiti upravljavca SPPS.

                     (10)

                     Formalni sklep ni potreben za izvajanje pooblastil za pridobivanje informacij ali dokumentov, ki jih pristojni organ lahko izvaja v skladu s svojimi potrebami v zvezi s pregledom, tj. za preverjanje skladnosti z Uredbo (EU) št. 795/2014 (ECB/2014/28) in za uresničevanje širšega cilja podpiranja nemotenega delovanja plačilnih sistemov na sistemski ravni.

                     (11)

                     Za učinkovitost pregleda je pomembno, da lahko pristojni organ naloži zahteve glede vrste neodvisnega strokovnjaka, ki ga je treba imenovati, vsebine in obsega poročila, ki ga je treba pripraviti, obravnave poročila, vključno z razkritjem in objavo, ter časa za pripravo poročila.

                     (12)

                     Pri imenovanju neodvisnega strokovnjaka za izvedbo preiskave ali neodvisnega pregleda SPPS bi se bilo treba izogniti vsakršnemu nasprotju interesov in upoštevati nekatere zahteve, da se zagotovi, da ima neodvisni strokovnjak potrebne kvalifikacije, sposobnosti in znanje za opravljanje svojih nalog.

                     (13)

                     Upravljavec SPPS lahko temeljne funkcije v zvezi s kliringom in poravnavo transakcij prenese na zunanje ponudnike ključnih storitev. Kadar teh funkcij ne opravlja sam upravljavec SPPS, ampak ponudnik ključnih storitev, je pomembno, da lahko pristojni organ svoja pooblastila iz člena 21 Uredbe (EU) št. 795/2014 (ECB/2014/28) v razmerju do ponudnika ključnih storitev izvaja na enak način in v enakem obsegu kot v razmerju do upravljavca SPPS. Za to je ključno, da upravljavec SPPS v pogodbeni dogovor s svojimi ponudniki ključnih storitev vključi določbe, ki omogočajo izmenjavo informacij, dokumentov ter pisnih in ustnih pojasnil med predstavniki ali zaposlenimi pri ponudniku ključnih storitev ter pristojnim organom, neodvisnim strokovnjakom in skupino za izvedbo inšpekcijskega pregleda na kraju samem, odvisno od primera, ter določbe, ki omogočajo opravljanje inšpekcijskih pregledov na kraju samem na lokaciji ponudnika ključnih storitev.

                     (14)

                     Za učinkovito reševanje izrednih razmer je pomembno, da lahko pristojni organi na podlagi okoliščin posameznega primera v omejenih primerih in ob upoštevanju pogojev, ki so določeni v tem sklepu, opustijo nekatere zahteve v zvezi z izvajanjem svojih pooblastil –

               SPREJEL NASLEDNJI SKLEP:

            Člen 1
            Opredelitev pojmov
            Pojmi v tem sklepu imajo enak pomen kot pojmi, opredeljeni v Uredbi (EU) št. 795/2014 (ECB/2014/28), uporabljajo pa se tudi naslednje opredelitve pojmov:

                        (1)

                        „neodvisni strokovnjak“ pomeni fizično ali pravno osebo, ki nima povezav, ki pomenijo nasprotje interesov v zvezi s SPPS ali upravljavcem SPPS ali obvladujočimi delničarji, ter ima posebno strokovno znanje za izvajanje preiskav in pregledov infrastruktur finančnega trga s poudarkom na finančni ureditvi, informacijskih sistemih in komunikacijski tehnologiji, upravljanju tveganj, finančnem poročanju ali reviziji;

                        (2)

                        „neodvisni pregled“ pomeni oceno delovanja SPPS, katere namen je zagotoviti: vpogled v vsa tveganja in ranljivosti; zagotovila o napredku upravljavca SPPS pri zmanjševanju tveganj in ranljivosti ter preveritev učinkovitosti politik, postopkov in kontrol upravljavca SPPS za zmanjševanje tveganj in ranljivosti;

                        (3)

                        „preiskava“ pomeni pregled in analizo dejstev, dokumentov, informacij in dogodkov ter razlago ugotovitev takega pregleda in analize z uporabo splošno znanih in pogosto uporabljenih preiskovalnih metod;

                        (4)

                        „inšpekcijski pregled na kraju samem“ pomeni preiskavo, ki poteka na lokaciji upravljavca SPPS ali na zadevni lokaciji, ki je povezana z dejavnostmi upravljavca SPPS, vključno z lokacijo ponudnika ključnih storitev, kolikor tak inšpekcijski pregled omogoča pogodbeni dogovor med upravljavcem SPPS in ponudnikom ključnih storitev, z namenom zagotovitve podrobne analize, med drugim, poslovnih modelov ali upravljanja, različnih tveganj in sistemov notranjih kontrol;

                        (5)

                        „skupina za izvedbo inšpekcijskega pregleda na kraju samem“ pomeni skupino strokovnjakov pristojnega organa ali osebe, na katero je pristojni organ prenesel pooblastilo, ali druge centralne banke Eurosistema, odvisno od primera, ki jo vodi vodja skupine in katere namen je izvesti inšpekcijski pregled na kraju samem;

                        (6)

                        „ponudnik ključnih storitev“ pomeni ponudnika storitev, ki je z upravljavcem SPPS sklenil neposredni pogodbeni dogovor, da bo SPPS in potencialno udeležencem SPPS stalno zagotavljal storitve, ki so ključne za zagotavljanje zaupnosti in celovitosti informacij in razpoložljivosti storitev ter nemoteno delovanje temeljnih funkcij SPPS;

                        (7)

                        „drug organ“ pomeni organ, odgovoren za pregled SPPS, ki ni pristojni organ ali centralna banka, ki je odgovorna za pregled ali nadzor ponudnikov ključnih storitev SPPS, in na katerega se lahko prenese pooblastilo za izvajanje inšpekcijskih pregledov na kraju samem.

            Člen 2
            Splošna načela

               1.   Ta sklep določa postopek, ki ga upošteva pristojni organ, in pogoje, ki jim mora zadostiti pri izvajanju svojih pooblastil iz člena 21(1) Uredbe (EU) št. 795/2014 (ECB/2014/28).

               2.   Pristojni organ pri izvajanju pooblastil iz člena 21(1) Uredbe (EU) št. 795/2014 (ECB/2014/28):

                           (a)

                           upošteva cilje Uredbe (EU) št. 795/2014 (ECB/2014/28) ter njihovo uporabnost v okoliščinah primera ter izvaja samo pooblastila, ki so sorazmerna s temi cilji in okoliščinami primera, da prepreči nepotrebno obremenitev upravljavca SPPS;

                           (b)

                           dosledno uporablja enake zahteve za podobne upravljavce SPPS ali pa utemelji neenako obravnavo upravljavcev SPPS.

               3.   Brez poseganja v člen 11 pristojni organ pisno uradno obvesti upravljavca SPPS o svojem sklepu za izvajanje pooblastil, določenih v točki (b) ali (c) člena 21(1) Uredbe (EU) št. 795/2014 (ECB/2014/28).

               4.   Sklep iz odstavka 3 vsebuje:

                           (a)

                           pravno podlago sklepa in obrazložitev;

                           (b)

                           pooblastilo, ki se bo izvajalo;

                           (c)

                           vse dodatne zahteve iz členov 4 do 7 glede na pooblastilo, ki se bo izvajalo;

                           (d)

                           če gre pri pooblastilu, ki se bo izvajalo, za pooblastilo za izvajanje inšpekcijskih pregledov na kraju samem in se pisna uradna obvestitev upravljavca SPPS opusti v skladu s členom 11, razloge za postopek brez predhodnega obveščanja SPPS;

                           (e)

                           razloge, zaradi katerih lahko upravljavec SPPS sklep izpodbija.

               5.   Neodvisni strokovnjak ali skupina za izvedbo inšpekcijskega pregleda na kraju samem, kot je ustrezno, ima naslednja pooblastila:

                           (a)

                           pravico zahtevati predložitev informacij in dokumentov v skladu s členom 3;

                           (b)

                           pravico pregledati poslovne knjige in evidence upravljavca SPPS ter ustvariti kopije ali izpise iz teh poslovnih knjig in evidenc, vključno s poslovnimi knjigami in evidencami v zvezi s storitvami, ki jih opravlja ponudnik ključnih storitev SPPS, kolikor to omogoča zadevni pogodbeni dogovor med upravljavcem SPPS in ponudnikom ključnih storitev;

                           (c)

                           pravico pridobiti pisna in ustna pojasnila od katerega koli predstavnika ali zaposlenega pri upravljavcu SPPS ali njegovih ponudnikih ključnih storitev (v zadnjem primeru samo v obsegu, kolikor to omogoča pogodbeni dogovor med upravljavcem SPPS in ponudnikom ključnih storitev, in samo v zvezi s storitvami, ki jih ponudnik ključnih storitev zagotavlja SPPS);

                           (d)

                           pravico opraviti razgovor z vsako drugo osebo, ki je zakonsko ali pogodbeno dolžna zagotavljati informacije, za namen zbiranja informacij o predmetu preiskave, neodvisnega pregleda ali inšpekcijskega pregleda na kraju samem.

               6.   Ob zaključku preiskave ali neodvisnega pregleda neodvisni strokovnjak predloži osnutek svojega poročila upravljavcu SPPS in pristojnemu organu ter nato končno poročilo pristojnemu organu v obliki in strukturi, ki ju določi pristojni organ. Neodvisni strokovnjak zagotovi, da vse ugotovitve v poročilu temeljijo na dokazih in so po njegovem najboljšem vedenju in prepričanju točne.

               7.   Ob zaključku inšpekcijskega pregleda na kraju samem pristojni organ predloži osnutek svojega poročila upravljavcu SPPS.

               8.   Upravljavec SPPS lahko poda pisne pripombe na osnutek poročila neodvisnega strokovnjaka ali pristojnega organa. Preden se končno poročilo predloži ali vrne pristojnemu organu ali neodvisnemu strokovnjaku, kot je ustrezno, ga potrdi in podpiše uprava upravljavca SPPS.

               9.   Za vse osebe velja v zvezi z njihovim delom v povezavi s preiskavami, neodvisnimi pregledi ali inšpekcijskimi pregledi na kraju samem obveznost varovanja poslovne skrivnosti. Vse informacije, ki se izmenjajo po tem sklepu, se obravnavajo kot zaupne, razen če njihovo razkritje zahtevata pravo Unije ali nacionalna zakonodaja.

               10.   Ugotovitve iz preiskav, neodvisnih pregledov ali inšpekcijskih pregledov na kraju samem iz člena 21 Uredbe (EU) št. 795/2014 (ECB/2014/28) lahko pristojni organ objavi na ravni podrobnosti, ki ne omogoča identifikacije posameznega sistema ali upravljavca, drugače pa samo s soglasjem upravljavca SPPS.

            Člen 3
            Izvajanje pooblastila pristojnega organa za pridobivanje informacij in dokumentov

               1.   Pristojni organ lahko od upravljavca SPPS zahteva, da predloži vse informacije in dokumente, potrebne za uspešno in učinkovito izvajanje funkcij pregleda, ki jih pristojnemu organu nalaga Uredba (EU) št. 795/2014 (ECB/2014/28), vključno z informacijami in dokumenti, ki jih je treba predložiti v rednih časovnih intervalih in v določeni obliki za namene pregleda.

               2.   Kadar pristojni organ od upravljavca SPPS zahteva predložitev informacij in dokumentov v skladu s točko (a) člena 21(1) Uredbe (EU) št. 795/2014 (ECB/2014/28), določi naslednje:

                           (a)

                           informacije ali dokumente, ki jih je treba predložiti;

                           (b)

                           obliko in postopek za predložitev informacij ali dokumenta;

                           (c)

                           rok za predložitev informacij ali dokumenta in, če je ustrezno, časovne intervale, v katerih jih je treba predložiti, brez poseganja v splošno obveznost upravljavca SPPS, da se odzove brez odlašanja.

               3.   Upravljavec SPPS informacije ali dokument predloži v roku in, če je ustrezno, v zahtevanih časovnih intervalih, razen če lahko pristojnemu organu dokaže, da obstaja katera od naslednjih okoliščin:

                           (a)

                           informacije ali dokument niso takoj na voljo;

                           (b)

                           informacije ali dokument niso v izključni lasti upravljavca SPPS ali pa se ne navezujejo izključno na njegovo dejavnost, zato mora pred posredovanjem informacij ali dokumenta pristojnemu organu pridobiti soglasje tretje osebe.

                     Če pristojni organ sprejme dokaze, da obstaja katera od teh okoliščin, lahko upravljavcu SPPS podaljša čas za predložitev zadevnih informacij ali dokumenta.

               4.   Upravljavec SPPS in njegovi zaposleni niso izvzeti iz obveznosti predložitve informacij ali dokumentov po tem sklepu iz razloga varovanja poslovne skrivnosti.

               5.   Upravljavec SPPS v svoje pogodbene dogovore s tretjimi osebami, vključno s ponudniki ključnih storitev, vključi določbe, ki omogočajo izmenjavo informacij in dokumentov v zvezi s storitvami, ki jih te tretje osebe zagotavljajo SPPS, s pristojnim organom, neodvisnim strokovnjakom in skupino za izvedbo inšpekcijskega pregleda na kraju samem.

            Člen 4
            Izvajanje pooblastila pristojnega organa, da zahteva imenovanje neodvisnega strokovnjaka

               1.   Pristojni organ lahko od upravljavca SPPS zahteva, da imenuje neodvisnega strokovnjaka za izvedbo preiskave v skladu s členom 5 ali neodvisnega pregleda v skladu s členom 6. Pristojni organ upravljavca SPPS o sklepu, da mora ta imenovati neodvisnega strokovnjaka, uradno obvesti v skladu s členom 2(4). Vse stroške v zvezi z imenovanjem neodvisnega strokovnjaka krije upravljavec SPPS.

               2.   Pri imenovanju neodvisnega strokovnjaka se upravljavec SPPS po potrebi posvetuje s svojim ponudnikom ključnih storitev.

               3.   Pristojni organ zagotovi, da sklep, s katerim od upravljavca SPPS zahteva imenovanje neodvisnega strokovnjaka, vključuje vsaj naslednje zahteve in informacije:

                           (a)

                           da neodvisni strokovnjak, ki ga bo imenoval upravljavec SPPS, v zadnjih dveh letih ni neposredno ali posredno sodeloval pri upravljanju ali pregledu zadevnega SPPS in ima posebno strokovno znanje, potrebno za izvajanje preiskav in neodvisnih pregledov, kar vključuje na primer strokovno znanje o infrastrukturah finančnega trga, finančni ureditvi, informacijskih sistemih in komunikacijski tehnologiji, upravljanju tveganj, finančnem poročanju ali reviziji;

                           (b)

                           podrobnosti o vlogi, dolžnostih, pooblastilih in zahtevanih področjih strokovnega znanja, sposobnostih in znanju neodvisnega strokovnjaka;

                           (c)

                           da upravljavec SPPS zagotovi, da ima neodvisni strokovnjak ustrezne kvalifikacije, sposobnosti in znanje ter izvaja svoje naloge brez kakršnega koli nasprotja interesov in v skladu z zahtevami iz odstavkov 5 do 7 tega člena;

                           (d)

                           rok, do katerega je treba neodvisnega strokovnjaka imenovati;

                           (e)

                           da upravljavec SPPS obvesti pristojni organ, kako so bile upoštevane zahteve, ki jih je pristojni organ naložil, in predloži vse pomembne obrazložitve v zvezi s tem;

                           (f)

                           da upravljavec SPPS predloži kontaktne podatke neodvisnega strokovnjaka za namene odstavka 13 tega člena.

               4.   Sklep, s katerim pristojni organ od upravljavca SPPS zahteva imenovanje neodvisnega strokovnjaka, lahko vsebuje dodatne zahteve poleg tistih, ki so določene v odstavku 3. Upravljavec SPPS mora sklep, s katerim pristojni organ od njega zahteva imenovanje neodvisnega strokovnjaka, priložiti pogodbenemu dogovoru z neodvisnim strokovnjakom.

               5.   Neodvisni strokovnjak ima pri opravljanju nalog vsa pooblastila, navedena v členu 6(3).

               6.   Upravljavec SPPS zagotovi, da ima neodvisni strokovnjak, ki je imenovan za izvedbo preiskave ali neodvisnega pregleda, naslednje minimalne kvalifikacije:

                           (a)

                           zaključeno univerzitetno izobrazbo ali enakovredno kvalifikacijo ali

                           (b)

                           potrdilo ali diplomo, s katero se v državi članici EU podelijo ali priznajo strokovne kompetence na enem od področij, na katerih mora neodvisni strokovnjak imeti strokovno znanje za namene izvedbe preiskave ali neodvisnega pregleda.

               7.   Če je treba poleg kvalifikacij, zahtevanih v odstavku 6, zagotoviti tudi praktične izkušnje, lahko pristojni organ od upravljavca SPPS zahteva tudi, da zagotovi, da ima neodvisni strokovnjak izkušnje (priporočljivo je 3 leta ali več) z izvajanjem podobnih preiskav ali neodvisnih pregledov ali enakovrednih pregledov podjetij v finančnem sektorju. Vendar pa mora pred naložitvijo dodatnih zahtev glede praktičnih izkušenj pristojni organ upoštevati, da je taka preiskava ali neodvisni pregled potencialna novost in da lahko take dodatne zahteve predstavljajo omejitve za potencialne bodoče strokovnjake. Upravljavec SPPS zagotovi, da za neodvisnega strokovnjaka veljajo načela poklicne etike, ki zajemajo vsaj njegovo funkcijo v javnem interesu, integriteto in objektivnost ter njegove strokovne kompetence in dolžno skrbnost.

               8.   Pri najemanju neodvisnega strokovnjaka upravljavec SPPS zahteva zadostna dokazila o kvalifikacijah in izkušnjah iz odstavkov 6 in 7. Pristojnemu organu sporoči ime izbranega neodvisnega strokovnjaka in, če pristojni organ tako zahteva, obrazloži, kako je imenovanje neodvisnega strokovnjaka skladno z zahtevami iz odstavkov 6 in 7. Pristojni organ si pridrži pravico, da od upravljavca SPPS zahteva imenovanje drugega neodvisnega strokovnjaka, če meni, da neodvisni strokovnjak, ki ga je izbral upravljavec SPPS, ne izpolnjuje zahtev, določenih v tem sklepu ali sklepu, s katerim je pristojni organ zahteval imenovanje neodvisnega strokovnjaka.

               9.   Če pristojni organ ne določi točnega časa začetka in trajanja preiskave ali neodvisnega pregleda, se lahko upravljavec SPPS o tem dogovori z neodvisnim strokovnjakom glede na obseg, ki ga določi pristojni organ, tudi v primerih, ko pristojni organ zahteva periodično izvajanje neodvisnih pregledov.

               10.   Upravljavec SPPS zagotovi, da ima neodvisni strokovnjak med celotnim trajanjem preiskave ali neodvisnega pregleda dostop do vseh dokumentov in informacij, ki so potrebni za preiskavo ali neodvisni pregled v skladu s členoma 5 in 6. V zvezi s točko (c) člena 2(5) upravljavec SPPS v pogodbene dogovore s svojimi ponudniki ključnih storitev vključi določbe, ki neodvisnemu strokovnjaku omogočajo dostop do pojasnil predstavnikov in zaposlenih pri ponudnikih ključnih storitev, ter določbe, ki omogočajo prenos informacij centralni banki, odgovorni za pregled ali nadzor ponudnika ključnih storitev, v skladu s členom 9(4).

               11.   Upravljavec SPPS neodvisnemu strokovnjaku omogoči izvajanje preiskav ali neodvisnih pregledov v prostorih upravljavca SPPS, vedno ko pristojni organ presodi, da bo s tem dosegel učinkovito in uspešno izvedbo preiskav ali neodvisnih pregledov.

               12.   Upravljavec SPPS zagotovi, da pogodbeni dogovor za zagotavljanje storitev neodvisnega strokovnjaka v zvezi z izvajanjem preiskav ali neodvisnih pregledov določa obveznost neodvisnega strokovnjaka, da odgovarja na vprašanja pristojnega organa glede ugotovitev po izteku roka za izvedbo neodvisnega pregleda ali preiskave.

               13.   Pristojni organ lahko z neodvisnim strokovnjakom komunicira neposredno, vendar mora o tem predhodno obvestiti upravljavca SPPS.

            Člen 5
            Izvajanje pooblastila pristojnega organa, da zahteva izvedbo preiskave
            Pristojni organ lahko od upravljavca SPPS zahteva, da v skladu s členom 4 imenuje neodvisnega strokovnjaka za izvedbo preiskave, če meni, da je to potrebno za doseganje ciljev, določenih v Uredbi (EU) št. 795/2014 (ECB/2014/28).

            Člen 6
            Izvajanje pooblastila pristojnega organa, da zahteva izvedbo neodvisnega pregleda

               1.   Pristojni organ lahko od upravljavca SPPS zahteva, da v skladu s členom 4 imenuje neodvisnega strokovnjaka za izvedbo neodvisnega pregleda, če meni, da je to potrebno za doseganje ciljev, določenih v Uredbi (EU) št. 795/2014 (ECB/2014/28).

               2.   Pristojni organ lahko zahteva izvedbo enkratnega neodvisnega pregleda, v posebnih primerih pa lahko zahteva izvajanje pregledov v rednih časovnih intervalih, v vnaprej opredeljenem obsegu, ki je povezan z operativnim področjem, področjem varnosti ali upravljanja tveganj, poslovnim ali pravnim področjem. Če pristojni organ zahteva neodvisni pregled v rednih časovnih intervalih, določi in utemelji pogostost teh časovnih intervalov ter obseg takega neodvisnega pregleda in datum njegovega zaključka.

               3.   Obseg neodvisnega pregleda lahko zajema eno ali več vprašanj, ki jih pristojni organ izbere na podlagi ustrezne utemeljitve. Neodvisni strokovnjak je pooblaščen, da od SPPS pridobi vse informacije, za katere meni, da so potrebne za celovito razumevanje vprašanja ali vprašanj iz obsega neodvisnega pregleda.

            Člen 7
            Izvajanje pooblastila pristojnega organa za izvajanje inšpekcijskih pregledov na kraju samem

               1.   Pristojni organ lahko izvede inšpekcijski pregled na kraju samem ali prenese pooblastilo za izvedbo inšpekcijskega pregleda na kraju samem na drug organ v skladu s členom 8, če meni, da je to potrebno za doseganje ciljev, določenih v Uredbi (EU) št. 795/2014 (ECB/2014/28).

               2.   Brez poseganja v člen 2(4) tega sklepa, kadar pristojni organ izvaja pooblastilo za izvajanje inšpekcijskih pregledov na kraju samem, sklep o inšpekcijskem pregledu vsebuje najmanj:

                           (a)

                           predmet in namen inšpekcijskega pregleda na kraju samem;

                           (b)

                           dejstvo, da vsako oviranje inšpekcijskega pregleda na kraju samem s strani pravne osebe, ki je predmet inšpekcijskega pregleda, pomeni kršitev Uredbe (EU) št. 795/2014 (ECB/2014/28), brez poseganja v nacionalno zakonodajo.

               3.   Pristojni organ najmanj 10 delovnih dni pred začetkom inšpekcijskega pregleda na kraju samem subjekt, ki je predmet inšpekcijskega pregleda, uradno obvesti o sklepu in imenih članov skupine za izvedbo inšpekcijskega pregleda na kraju samem.

               4.   Pristojni organ zagotovi, da se inšpekcijski pregled na kraju samem izvaja v vnaprej določenem obsegu in časovnem okviru, ki ju določi v sodelovanju s subjektom, ki je predmet inšpekcijskega pregleda. Vendar lahko pristojni organ, če meni, da je to potrebno, razširi obseg in časovni okvir inšpekcijskega pregleda na kraju samem s spremenjenim sklepom, o katerem uradno obvesti subjekt, ki je predmet inšpekcijskega pregleda.

               5.   Upravljavec SPPS v svoje pogodbene dogovore s ponudniki ključnih storitev vključi določbe, ki omogočajo izvajanje inšpekcijskih pregledov na kraju samem tudi na lokaciji ponudnika ključnih storitev. Te določbe morajo pristojnemu organu omogočati, da vključi centralno banko, ki je odgovorna za pregled ali nadzor ponudnika ključnih storitev, v postopek inšpekcijskega pregleda na kraju samem, vključno z izmenjavo zadevnih informacij. Upravljavec SPPS zagotovi, da taki pogodbeni dogovori pristojnemu organu omogočajo tudi dostop do pisnih ali ustnih pojasnil predstavnikov ali zaposlenih pri ponudnikih ključnih storitev upravljavca SPPS v zvezi s storitvami, ki jih zagotavljajo SPPS. Upravljavec SPPS v svoje pogodbene dogovore s ponudniki ključnih storitev vključi tudi določbe, ki pristojnemu organu omogočajo dostop do informacij in ugotovitev prejšnjih inšpekcijskih pregledov na kraju samem enakega obsega in enake vrste, ki jih je pri ponudniku ključnih storitev že opravila centralna banka, odgovorna za pregled ali nadzor ponudnika ključnih storitev.

            Člen 8
            Prenos pooblastila za izvajanje inšpekcijskih pregledov na kraju samem

               1.   Ob upoštevanju pogojev, določenih v zadevni veljavni nacionalni zakonodaji in internih postopkovnih pravilih pristojnega organa, lahko pristojni organ prenese pooblastilo za izvajanje inšpekcijskih pregledov na kraju samem na drug organ, če ta organ in njegova skupina za izvedbo inšpekcijskega pregleda na kraju samem varujeta zaupnost informacij in dokumentov, pridobljenih od upravljavca SPPS, in spoštujeta zadevna načela iz člena 7 in druga notranja organizacijska pravila za inšpekcijski pregled na kraju samem ter če pristojni organ, ki prenaša pooblastilo, ohrani polna pooblastila in odgovornost v zvezi z inšpekcijskim pregledom.

               2.   Pristojni organ, drug organ in upravljavec SPPS spoštujejo zaupnost postopka inšpekcijskega pregleda na kraju samem.

            Člen 9
            Sodelovanje z organi

               1.   Pristojni organ za SPPS izvaja pooblastila, navedena v točkah (b) in (c) člena 21(1) Uredbe (EU) št. 795/2014 (ECB/2014/28), na podlagi sklepa, ki ga sprejme. Če je pristojni organ nacionalna centralna banka, o takem sklepu po njegovem sprejetju obvesti Eurosistem.

               2.   Če zaposleni pri upravljavcu SPPS ovirajo inšpekcijski pregled na kraju samem, ki ga zahteva pristojni organ v skladu s tem sklepom, nacionalna centralna banka zadevne države članice članom skupine za izvedbo inšpekcijskega pregleda na kraju samem zagotovi vso potrebno pomoč v skladu z nacionalno zakonodajo. V obsegu, potrebnem za inšpekcijski pregled na kraju samem, taka pomoč vključuje zapečatenje katerih koli poslovnih prostorov in poslovnih knjig ali evidenc. Če zadevna nacionalna centralna banka nima teh pooblastil, uporabi svoja pooblastila, da zahteva potrebno pomoč od drugih nacionalnih organov.

               3.   Če je za inšpekcijski pregled na kraju samem ali za pomoč, ki se zagotavlja v skladu z odstavkom 2 tega člena, v skladu z veljavno nacionalno zakonodajo potrebno dovoljenje sodnega organa, potem organ, ki opravlja inšpekcijski pregled na kraju samem, zaprosi za tako dovoljenje.

               4.   Kadar mora neodvisni strokovnjak v okviru preiskave ali neodvisnega pregleda upravljavca SPPS izvajati pravice iz člena 2(5) v zvezi s ponudniki ključnih storitev SPPS, pristojni organ obvesti centralno banko, ki je odgovorna za pregled ali nadzor ponudnika ključnih storitev, o nameri za izvajanje teh pravic, po končani izvedbi pa lahko to centralno banko obvesti tudi o ugotovitvah preiskave ali neodvisnega pregleda.

               5.   Kadar mora inšpekcijski pregled na kraju samem potekati tudi na lokaciji ponudnika ključnih storitev SPPS, pristojni organ obvesti centralno banko, odgovorno za pregled ali nadzor tega ponudnika ključnih storitev, o nameravanem inšpekcijskem pregledu na kraju samem, preden o njem uradno obvesti upravljavca SPPS.

               6.   Če je inšpekcijski pregled na kraju samem enakega obsega in enake vrste že izvedla centralna banka, odgovorna za pregled ali nadzor ponudnika ključnih storitev SPPS, se lahko pristojni organ za SPPS odloči, da se opre na ugotovitve takega inšpekcijskega pregleda na kraju samem ali pa opravi svoj inšpekcijski pregled na kraju samem. V zvezi s tem lahko pristojni organ od ponudnika ključnih storitev zahteva, da omogoči dostop do zadevnih informacij in ugotovitev, s katerimi razpolaga, ali da poda soglasje, da pristojni organ do teh ugotovitev dostopa pri centralni banki. Če ni bil opravljen še noben inšpekcijski pregled na kraju samem ali če še ni bil izveden inšpekcijski pregled na kraju samem enakega obsega in enake vrste, lahko pristojni organ za SPPS po lastni presoji opravi tudi inšpekcijski pregled na kraju samem na lokaciji ponudnika ključnih storitev. Pri tem lahko ob upoštevanju pooblastil in odgovornosti centralnih bank pristojni organ v postopek inšpekcijskega pregleda na kraju samem vključi centralno banko, odgovorno za pregled ali nadzor ponudnika ključnih storitev, in jo po izvedbi obvesti o ugotovitvah inšpekcijskega pregleda na kraju samem.

               7.   Če mora inšpekcijski pregled na kraju samem potekati tudi na lokaciji ponudnika ključnih storitev SPPS, pristojni organ ponudnika ključnih storitev uradno obvesti o inšpekcijskem pregledu, hkrati ko o njem uradno obvesti upravljavca SPPS v skladu s členom 2(4).

            Člen 10
            Pravica do izjave in dostop do informacij

               1.   Neodvisni strokovnjak ali skupina za izvedbo inšpekcijskega pregleda na kraju samem, odvisno od primera, upošteva pripombe, ki jih da upravljavec SPPS med neodvisnim pregledom, preiskavo ali inšpekcijskim pregledom na kraju samem, ter utemelji svoje ugotovitve na dejstvih, o katerih je imel zadevni upravljavec SPPS možnost dati pripombe.

               2.   Ko neodvisni strokovnjak ali skupina za izvedbo inšpekcijskega pregleda na kraju samem predloži poročilo z ugotovitvami pristojnemu organu, o tem uradno obvesti upravljavca SPPS. Upravljavec SPPS ima pravico dostopati do poročila ob upoštevanju upravičenega interesa drugih oseb in pravnih subjektov za varovanje njihovih poslovnih skrivnosti. Pravica do dostopa do poročila ne velja za zaupne informacije, ki vplivajo na tretje osebe.

            Člen 11
            Nenapovedani inšpekcijski pregledi na kraju samem
            Ne glede na člen 7(3) pristojni organ subjekta, ki je predmet inšpekcijskega pregleda na kraju samem, o takem pregledu ni dolžan predhodno obvestiti, če obstajajo znaki, ki kažejo na obstoj resnih dejanskih okoliščin, ki ogrožajo nemoteno delovanje SPPS, ali na to, da bi obvestitev tega subjekta o potrebi po izvedbi inšpekcijskega pregleda na kraju samem lahko ogrozila rezultate tega pregleda. V tem primeru se v sklepu o izvedbi inšpekcijskega pregleda na kraju samem navedejo tudi razlogi za izvedbo pregleda brez predhodne obvestitve subjekta, sklep pa se zadevnemu subjektu predloži šele ob začetku pregleda.

            Člen 12
            Jezikovna ureditev med pristojnim organom in upravljavcem SPPS

               1.   Vsak dokument, ki ga upravljavec SPPS, ki je predmet pregleda v skladu z Uredbo (EU) št. 795/2014 (ECB/2014/28), pošlje pristojnemu organu v skladu s členom 3 tega sklepa, se lahko pripravi v katerem koli uradnem jeziku Unije, ki ga izbere upravljavec SPPS.

               2.   Upravljavec SPPS, ki je predmet pregleda, se lahko strinja, da bo v pisni komunikaciji s pristojnim organom uporabljal izključno en uradni jezik Unije. Upravljavec SPPS lahko prekliče tako strinjanje glede uporabe enega jezika ali se občasno in za določeno pisno komunikacijo tej pravici odpove z namenom pospešitve postopka in brez vplivanja na prihodnje postopke. Preklic vpliva samo na tiste dele postopka pregleda, ki še niso bili izvedeni.

               3.   Upravljavec SPPS lahko zahteva, da se preiskava, neodvisni pregled ali inšpekcijski pregled na kraju samem namesto v dogovorjenem jeziku za postopek pregleda izvede v drugem uradnem jeziku Unije. Če namerava upravljavec SPPS to zahtevati, o tej nameri obvesti pristojni organ ali neodvisnega strokovnjaka dovolj zgodaj pred začetkom preiskave, neodvisnega pregleda ali inšpekcijskega pregleda na kraju samem, da se lahko uredi vse potrebno.

            Člen 13
            Končne določbe
            Ta sklep začne veljati dvajseti dan po objavi v Uradnem listu Evropske unije.

            V Frankfurtu na Majni, 26. julija 2019

                  Predsednik ECB

               Mario DRAGHI

            (1)  UL L 217, 23.7.2014, str. 16.

            (2)  Dostopno na spletni strani Banke za mednarodne poravnave na naslovu www.bis.org.

            (3)  Uredba Evropske centralne banke (EU) 2017/2094 z dne 3. novembra 2017 o spremembi Uredbe (EU) št. 795/2014 o pregledniških zahtevah za sistemsko pomembne plačilne sisteme (ECB/2017/32) (UL L 299, 16.11.2017, str. 11).